LATVIJAS REPUBLIKAS 13. SAEIMAS

AIZSARDZĪBAS, IEKŠLIETU UN KORUPCIJAS NOVĒRŠANAS KOMISIJAS SĒDES

**PROTOKOLS Nr. 128**

**No 2020. gada 21. septembra plkst. 13.00 līdz 22. septembra plkst. 15.20**

**Izbraukuma sēde - Valsts robežsardzes, Valsts policijas Latgales reģiona pārvaldes un poligona “Meža Mackeviči” apmeklējums**

Piedalās:

**komisijas locekļi:** **Juris Rancāns** *(komisijas priekšsēdētājs)*, **Raimonds Bergmanis, Ivans Klementjevs, Ainars Latkovskis, Normunds Žunna**

**komisijas darbinieki**: vecākā konsultante Ieva Barvika, konsultante Kristiāna Stūre;

**citas personas:**

* Iekšlietu ministrijas parlamentārā sekretāre **Signe Bole**;
* Valsts robežsardzes priekšnieks ģenerālis **Guntis Pujāts**;
* Valsts robežsardzes Daugavpils pārvaldes pulkvedis **Oļegs Jemašovs**;
* Valsts robežsardzes Daugavpils pārvaldes priekšnieka vietnieks (robežkontroles un imigrācijas jautājumos) pulkvežleitnants **Juris Kusiņš**;
* Valsts robežsardzes Daugavpils pārvaldes priekšnieka vietnieks (KRID priekšnieks) pulkvežleitnants **Jurijs Vlasovs**;
* Valsts robežsardzes Daugavpils pārvaldes Robežkontroles un imigrācijas kontroles dienesta priekšnieks majors **Pāvels Rogožins**;
* Valsts robežsardzes Daugavpils pārvaldes Piedrujas robežapsardzības nodaļas priekšnieks majors **Aigars Steļmaks**;
* Valsts robežsardzes Daugavpils pārvaldes Pāternieku robežapsardzības robežkontroles punkta priekšnieks pulkvežleitnants **Pjotrs Krukovskis;**
* Valsts robežsardzes Daugavpils pārvaldes Kinoloģijas nodaļas vecākā inspektore kapteine **Ilze Jankovska;**
* Valsts robežsardzes Daugavpils pārvaldes pārstāvji;
* Valsts policijas Latgales reģiona pārvaldes priekšnieks **Juris Pastars**;
* Valsts policijas Latgales reģiona pārvaldes Kriminālpolicijas biroja priekšnieks **Jurijs Vasiļjevs**;
* Valsts policijas Latgales reģiona pārvaldes Daugavpils iecirkņa Kriminālpolicijas nodaļas priekšnieks **Jurijs Saulevičs**;
* Valsts policijas Latgales reģiona pārvaldes Preiļu iecirkņa priekšnieks **Aigars Salenieks;**
* Valsts policijas Latgales reģiona pārvaldes Rēzeknes iecirkņa priekšnieks **Gunārs Paškevičs;**
* Valsts policijas Latgales reģiona pārvaldes Balvu iecirkņa priekšnieks **Dzintars Čerbakovs;**
* Valsts policijas Latgales reģiona pārvaldes Krāslavas iecirkņa priekšnieks **Ivars Jakušonoks;**
* Valsts policijas Latgales reģiona pārvaldes pārstāvji;
* Zemessardzes 3. Latgales brigādes komandieris pulkvežleitnants **Gunārs Vizulis**;
* Latgales brigādes Zemessardzes 34.artilērijas bataljona poligona "Meža Mackeviči" atbalsta nodaļas priekšnieks **Aivars Driņģis**;
* Zemessardzes 3. Latgales brigādes pārstāvji;

**Sēdi vada:** komisijaspriekšsēdētājs J.Rancāns,

**Protokolē:** K.Stūre,

**Sēdes veids**: atklāta.

Darba kārtība: Valsts robežsardzes, Valsts policijas Latgales reģiona pārvaldes un poligona “Meža Mackeviči” apmeklējums.

Komisija pirmdien, 21. septembrī, plkst. 13:00 ierodas Valsts robežsardzes Daugavpils pārvaldes Piedrujas robežapsardzības nodaļā.

**J.Rancāns** atklāj komisijas sēdi.

**G.Pujāts, O.Jemašovs, A.Steļmaks** iepazīstina komisijas deputātus ar Valsts robežsardzes Daugavpils pārvaldes Piedrujas robežapsardzības nodaļā esošo tehniku, raksturo tās specifikāciju, pielietošanu, iezīmē mobilitātes uzlabošanas iespējas un risinājumus.

**I.Jankovska** iepazīstina komisijas deputātus ar robežsardzes kinologu un dienesta suņu darbu, notiek Valsts robežsardzes Daugavpils pārvaldes kinologu un dienesta suņu paraugdemonstrējumi.

**O.Jemašovs, A.Steļmaks** iepazīstina komisijas deputātus ar tehnisko aprīkojumu robežas apsargāšanai pa Daugavu.

Komisijas deputāti tiek iepazīstināti ar Valsts robežsardzes Daugavpils pārvaldes Piedrujas robežapsardzības nodaļas rīcībā esošajiem tehniskajiem līdzekļiem un sistēmām valsts robežas apsargāšanai, to specifiku.

**O.Jemašovs, A.Steļmaks** iepazīstina komisijas deputātus ar Valsts robežsardzes Daugavpils pārvaldes Piedrujas robežapsardzības nodaļas dežūrtelpu, videonovērošanas aprīkojumu.

**O.Jemašovs** prezentē Valsts robežsardzes Daugavpils pārvaldes darbības rezultātus 2020. gada janvārī – augustā.

**J.Kusiņš** informē par datiem saistībā ar personu un transportlīdzekļu robežpārbaudēm, robežšķērsošanas vietās konstatētajiem pārkāpumiem, sastādītajiem ieceļošanas atteikumiem, atklātajiem viltojumiem, patvēruma meklētāju skaitu.

**P.Rogožins** prezentē galvenos starptautiskās sadarbības jautājumus un aktualitātes, Frontex aktivitātes, Valsts robežsardzes Daugavpils pārvaldes amatpersonu aktivitātes Frontex kopīgajās operācijās.

**A.Latkovskis** norāda, ka pozitīvi vērtējama veiksmīgā sadarbība ar Frontex, darbinieku ieinteresētība un valodu zināšanas.

**J.Vlasovs** informē par kriminālizmeklēšanas dienesta aktualitātēm, darbības efektivitāti, sadarbību ar Baltkrieviju.

**G.Pujāts** komentē par līdzšinējo sadarbību ar kaimiņvalstu iestādēm. Informē, ka redz nepieciešamību robežsargiem atjaunot robežpiemaksas un ir iesniedzis šādu priekšlikumu. Šobrīd ceļš uz darba vietu jāsedz no personīgajiem līdzekļiem, bet nereti attālumi ir ļoti lieli, līdz pat simts kilometriem. G.Pujāts norāda, ka ir griezies pie premjera, Nacionālās drošības padomes vadītāja, lai izskatītu iespēju atjaunot robežpiemaksas.

**S.Bole** norāda, ka Iekšlietu ministrija šo iemaksu ir ielikusi budžeta prioritātēs robežsardzei.

**O.Jemašovs** skaidro cilvēkresursu problemātikas jautājumu Valsts robežsardzes Daugavpils pārvaldē.

**J.Rancāns** pauž komisijas atbalstu robežpiemaksu atjaunošanai.

**G.Pujāts** informē par cilvēkresursu problemātiku Valsts robežsardzē, iespējamo nākotnes problemātiku.

**J.Vlasovs** turpina prezentāciju par kriminālizmeklēšanas aktualitātēm, informējot par rezultātiem kontrabandas preču izņemšanā un personu aizturēšanā.

**O.Jemašovs** noslēdz prezentāciju, iezīmējot Valsts robežsardzes Daugavpils pārvaldes prioritāros uzdevumus 2020. gadam.

Komisijas deputāti, Valsts robežsardzes priekšnieks un Valsts robežsardzes Daugavpils pārvaldes pārstāvji diskutē par Covid-19 uzliesmojuma ietekmi uz robežsardzes darbu un potenciālajiem nākotnes scenārijiem šajā jautājumā; notiek diskusija par Valsts kontroles revīzijas ziņojuma “Vai valsts budžeta līdzekļi Latvijas Republikas robežas joslas infrastruktūras būvniecībai un uzturēšanai ir izlietoti likumīgi, sasniedzot izvirzītos mērķus un rezultātus?” ietekmi uz turpmāko robežas izbūves attīstību, revīzijas ieteikumu ieviešanas virzību.

Komisijas deputāti un Valsts robežsardzes pārstāvji dodas uz tiltu pār Rosicu – notiek tilta apskate, iepazīšanās ar tilta izbūves risinājumiem, Latvijas-Baltkrievijas robežas apskate pie tilta pār Rosicu.

Komisijas deputāti un Valsts robežsardzes pārstāvji dodas uz Pāternieku I kategorijas robežkontroles punktu. **G.Pujāts** un **P.Krukovskis** prezentē kontrolpunkta teritoriju, infrastruktūru, aprīkojumu, punkta iekārtojumu, funkcionalitāti un cilvēkresursu jautājuma problemātiku.

*I.Klementjevs turpmākajā sēdes daļā nepiedalās. Piedalās J.Rancāns, A.Latkovskis, R.Bergmanis, N.Žunna.*

Otrdien 22. septembrī, no plkst. 10:00 komisija apmeklē Valsts policijas Latgales reģiona pārvaldi, kur apskata Īslaicīgās aizturēšanas vietu, Operatīvās vadības nodaļu. Komisijas deputāti tiek iepazīstināti ar Īslaicīgās aizturēšanas vietas infrastruktūru un tās attīstību.

**J.Pastars** komisijas deputātus iepazīstina ar Valsts policijas Latgales reģiona pārvaldes un Valsts policijas Latgales reģiona pārvaldes Daugavpils iecirkņa darba rezultātiem, prioritātēm un problemātiku noziedzības apkarošanas un sabiedriskās kārtības nodrošināšanas jomā.

**J.Rancāns** vaicā par kapacitāti – izmeklētāju daudzumu, slodzi, izglītību.

**J.Pastars** skaidro izmeklētāju nokomplektēšanas un augstskolu pieejamības jautājumus, komentē izaicinājumus kadru politikas jomā. J.Pastars iezīmē darba virzienus, prioritātes un rezultātus, informē par cigarešu, alkohola un naftas produktu izņemšanu, aizturēšanām – cik daudz kādi produkti ir izņemti 2020. gada 8 mēnešos.

**J.Rancāns** aicina visus Valsts policijas Latgales reģiona pārvaldes iecirkņus aktīvi izmantot Saeimas pieņemtos **jaunos Krimināllikuma grozījumus un grozījumus likumā "Par Krimināllikuma spēkā stāšanās un piemērošanas kārtību"**, lai pieliktu punktu ieilgušajai situācijai, kurā tabakas izstrādājumi dažādos apmēros tiek nelegāli izplatīti. Aicina policiju nebaidīties no iespējamā pēc jauno grozījumu piemērošanas uzsākto kriminālprocesu skaita pieauguma, norādot, ka paies laiks, kamēr nelegālie tirgotāji sapratīs, ka viņu darbības ir krimināli sodāmas. Tomēr likumdevēja mērķis ir šo parādību samazināt līdz minimumam, lai sabiedrībai uz ielām netiktu piedāvātas cigaretes un arī nelegālās tirdzniecības vietās tās nebūtu viegli pieejamas. Uzsverot, ka šis ir darbs, kas jāizdara no abām pusēm – likumdevēja un likuma piemērotāja –, J.Rancāns aicināja policiju aktīvi ķerties pie darba.

**J.Pastars** informē par narkotisko un psihotropo vielu nelegālās aprites apkarošanu 2020. gada 8 mēnešos. Saistībā ar 2019. un 2020. gada Valsts policijas Latgales reģiona pārvaldes darba rezultātiem, iezīmē, ka narkotisko vielu un alkohola nelegālās aprites apkarošanai būtiski, lai būtu eksperti uz vietas, uzsver ekspertu nodaļu nepieciešamību reģionos, lai varētu sekmīgi strādāt operatīvi. Iezīmē problēmjautājumus, piemērus sadarbībai ar tiesu, izmeklēšanas tiesnešiem.

**J.Rancāns** pauž viedokli par apcietinājumu piemērošanu un novērojumiem tiesu praksē, sabiedrības drošības jautājumiem.

Tiek pārrunāti darba rezultāti satiksmes uzraudzības jomā, jautājumi par videokonferenču izmantošanas iespējām policijas darbā, iecirkņa inspektoru darba rezultātiem, Valsts policijas Latgales reģiona pārvaldes darba uzdevumi un prioritātes, darbs Covid-19 laikā un policijas slodze, veicot preventīvos pasākumus.

**R.Bergmanis** un **J.Pastars** diskutē par jauniešu nonākšanu pārkāpumu zonā, laupīšanu skaitu Latgalē. Sēdes dalībnieki pārrunā policijas sadarbību ar Valsts probācijas dienestu.

**R.Bergmanis** un **J.Pastars** pārrunā noziedzības tendences digitālajā vidē, ar ko saskaras Valsts policijas Latgales reģiona pārvalde. Sēdes dalībnieki pārrunā Nepilngadīgo lietu inspektoru noslodzi uz skolām Latgales reģionā, kapacitāti; diskutē par Valsts policijas Latgales reģiona pārvaldes sadarbību ar aizsardzības sistēmu – robežsardzi, zemessardzi.

No plkst. 13:30 komisijas deputāti apmeklē militāro poligonu “Meža Mackeviči”, kur apskata poligona teritoriju un infrastruktūru, tiek informēti par tā vēsturisko attīstību un esošajiem izaicinājumiem. Sēdes ietvaros komisijas deputāti ar poligona pārstāvjiem pārrunāja arī plānotos poligona būvniecības darbus, tiem nepieciešamo finansējumu.

Sēde slēgta plkst. 15.20.

Komisijas priekšsēdētājs J.Rancāns

Komisijas loceklis A.Latkovskis

Sēdi protokolēja K.Stūre